Заканадаўца вызначае дробнае хуліганства, як нецэнзурную лаянку, але менавіта ў грамадскіх месцах, абразлівыя прыставанні да грамадзян, іншыя падобныя дзеянні, якія парушаюць парадак і спакой людзей. Пад абразлівымі прыставаннямі маюцца на ўвазе: навязванне публічнай размовы, якая прыніжае чалавечую годнасць; заўвагі і выказванні непрыстойнага зместу; надакучлівае торганне ці трыманне за вопратку, руку; спроба абняць, пацалаваць незнаёмку; наўмыснае загароджванне праходу; гвалтоўны ўваход у грамадскія месцы насуперак забароны асобаў, якія сочаць за парадкам; грубае парушэнне чаргі з выказваннем абразаў; напісанне нецэнзурных словаў на сценах і агароджах, у іншых месцах грамадскага карыстання; беспадстаўнае падняцце панікі ў грамадскім месцы; кіданне прадметаў у прахожых з вокнаў і балконаў (калі гэта не выклікала цялесных пашкоджанняў); падпальванне карэспандэнцыі ў паштовых скрынках; зрыванне плакатаў і афішаў; непрыстойныя песні. За падобныя паводзіны прадугледжана адміністрацыйная адказнасць у выглядзе штрафу ад 2 да 30 базавых велічыняў або адміністрацыйны арышт.